‏ מדינת ישראל

מ ש ר ד ה ח י נ ו ך

מינהל תיאום ובקרה

**האגף לחינוך מבוגרים**

**עבודת גמר – הערכה חלופית למבחן פנימי ברמת השכלת יסוד**

התוכנית במסלול השכלת יסוד מתמקדת בשלושה תחומים עיקריים: הקניית ידע, הקניית כלים ומיומנויות, רכישת גישות ועמדות. היא מטפחת בלומד את המודעות וההכרה בחשיבות הלמידה המתמשכת ומנסה לטעת בו את ההכרה ביכולתו לממש את כישוריו ולשפר את תפקודו במשפחה, בעבודה ובחברה. התוכנית מקנה כלים בסיסיים כמו קריאה, כתיבה, הבנת הנקרא וחשבון – לשם אוריינטציה בעולם המודרני.

התוכנית בהיקף של כ-500 שעות. סיום המסלול מקנה תעודה. התוכנית כוללת: שני מקצועות חובה, הבנת הנקרא ומתמטיקה. במקצועות אלו נבחנים בבחינות ארציות. שלושה נושאים נוספים ניתנים לבחירה והבחינות הן פנימיות.

השנה החלטנו לאפשר ללומדים במסגרת הלימודים לקראת תעודה במסלול השכלת יסוד להגיש עבודה **במקום מבחן פנימי אחד** , זאת לאור הניסיון החיובי שאנו עדים לו בתהליך כתיבת העבודות במרכזי השכלה בכיתות תהיל"ה.

עבודת גמר מאפשרת מתן הערכה חלופית על ידי המורה והיא בעלת יתרונות משמעותיים ללומד המבוגר וחסר ההשכלה.

הלומד המבוגר נוטה לחשוש מבחינות, מתקשה לעיתים להביע עצמו בלחץ של זמן. חרדה מבחינה עלולה להפחית את ההנעה ללימודים. חסכים של מיומנויות הבעה מביאים לכך שהוא עלול להיכשל למרות המאמץ שהשקיע בלימודיו. אירוע שלילי כזה מצטרף לשרשרת אי הצלחות במערכת הלימודים בעבר.

בהערכה חלופית אנו מאפשרים ללומד תהליך המביא לידי ביטוי את ניסיון חייו ואת יכולותיו ולא על בסיס ציון חד פעמי. המורה מנחה את הלומד ויכול לעקוב אחרי התקדמותו תוך שהוא מלווה את התהליך.

תהליך זה מאפשר מקום להשקעה ומסירות ולא רק ליכולת אינטלקטואלית.

התוצאה של כתיבת עבודה היא הגברת המוטיבציה ללימודים וההנאה מהם.

**המקצועות המומלצים להערכה חלופית מסוג זה הם**: אזרחות, גיאוגרפיה, ביולוגיה, היסטוריה ותולדות עם ישראל, מדעי ההתנהגות, תקשורת המונים, מורשת דרוזית, ומורשת בדואית.

**מטרות**

\*הלומד יבין כי ניתן לשאול על תחום מסוים **שאלות** (חקר) שונות.

\*הלומד ילמד מהו ה**מבנה** של עבודה (כנדרש) ויבצע עבודתו על פי מבנה זה.

\*הלומד ילמד **שיטות עבודה** רלוונטיות וישתמש בהן.

\*הלומד ילמד לעבוד לפי **לוח זמנים**.

\*הלומד ילמד להשתמש ב**מקורות** בעזרת המורה/מדריך העבודה: ספרים, מאמרים, אינטרנט ואחרים.

\*הלומד ילמד לכתוב **רשימה ביבליוגרפית**.

\*הלומד ילמד להבחין בין **מידע** בדוק ומבוסס עובדות לבין מידע שהוא **השערה**. הוא ילמד להבחין בין מסקנות מבוססות ומנומקות לבין מסקנות על פי העדפה רגשית בלבד או מושגים מוטים.

\*הלומד ישתמש במידת האפשר בידע שנרכש בשיעורי "הכרת **המחשב**" ויקליד את העבודה, ייצרף תמונות ומקורות.

\*הלומד יעריך את התועלת העצמית שהפיק מן העבודה בהווה ובעתיד – זאת בעזרת **רפלקציה** בעל פה ובכתב ובעזרת המורה/מדריך העבודה.

**להלן הנחיות לכתיבת העבודה**

**נושא העבודה**: ייבחר מתחומי הדעת הנלמדים בכיתה.

**היקף העבודה**: גוף העבודה יכלול 7-10 עמודים. (לא כולל: שער, תוכן עניינים,

ביבליוגרפיה ונספחים).

**אופן ההגשה:** ישלהקליד את העבודה.

**שלב א'**

1. בחירת הנושא ותחום הדעת- הגדרת הנושא והסיבה לבחירתו.

2. חקירה, איסוף מידע- מהו המידע שברצונכם לחקור, ציינו את ההיבט או ההיבטים

שבהם תעסוק העבודה.

3. ארגון המידע הרלוונטי ומיונו.

4. רעיונות- העלאת רעיונות תוך שימוש בחומר ובידע שנאסף.

5. בחירת רעיון אחד ופיתוחו.

**שלב ב'- כתיבה**

1. הקדמה/מבוא- הגדרת הנושא במספר משפטים; מהי מטרת העבודה;

מדוע בחרתי לעסוק בנושא זה; מבנה העבודה ופירוט הפרקים.

2. גוף העבודה- ראשי פרקים.

א. המורה/מנחה יכוון את התלמיד למיקוד הנושא ולניסוח שאלות (חקר) מתאימות.

ב. סיכומי מאמרים מתוך מקורות שונים.

ג. לקט מן העיתונות, כתבות, ידיעות, מודעות.

ד. צילומים, תמונות, תרשימים, גרפים ודיאגרמות.

ה. מכתבים, שירים.

ו. ראיונות, שאלונים, תצפיות.

3. סיכום- מסקנות, הבעת דעה אישית על הנושא, תרומת העבודה לכותבי העבודה

(במי נעזרתי), עיקרי הדברים שלמדתי, ממה נהניתי.

4 . ביבליוגרפיה (מקורות).

נספחים- חומר נוסף שאינו בגוף העבודה.

**סידור דפי העבודה**

 בעמוד הראשון - שם הנושא- במרכז העמוד

פרטים אישיים: שם המגיש/ה, שם המרכז, תאריך הגשה- בתחתית הדף,

בצד ימין

 בעמוד השני - תוכן העניינים: פרק ומס' עמוד

 בעמוד השלישי הקדמה / מבוא.

 בעמוד הרביעי והלאה - גוף העבודה- מספור כל עמוד. בכל עמוד יש להקפיד על

שוליים , כתיבה בפסקאות, הדגשת כותרות וכו'.

 עמוד אחרון - סיכום.

 ביבליוגרפיה

 נספחים

קריטריונים להערכת העבודה על ידי המורה/מנחה

תוכן - 40%

מבנה - 25%

לשון, סגנון - 10%

עיצוב גרפי - 5%

תהליך העבודה (באופן עצמי, בשיתוף עם המורה/מנחה) - 10%

הצגת העבודה בפני המורה/מנחה ו/או בפני הכיתה- 10%

**הערה**: **העבודות הן אישיות ולא ניתן להגיש עבודה כיתתית או קבוצתית.**